**Sverre Kristoffer Andersen** (født 28. mai 1914 i Haugesund, død 17. mars 1986) var en norsk motstandsmann som gjorde tjeneste i Kompani Linge under andre verdenskrig. Han var den radiooperatør som lengst holdt sin stasjon i virksomhet. Andersen ble tildelt Krigskorset, Norges høyeste utmerkelse.

Innsatsen
---------

Andersen mottok Krigskorset med sverd, Norges høyeste utmerkelse  Foto: KEN 
Ved Tysklands angrep på Norge 9. april 1940 seilte Andersen som styrmann og telegrafist på DS «Jacob Christensen». Skipet befant seg i Frankrike og 18. juni 1940 ble det senket av besetningen for å blokkere havnen i Rochefort. Sammen med det øvrige mannskapet kom Andersen til Falmouth i Storbritannia.

I september 1940 ble han rekruttert til Norwegian Independent Company No. 1, senere kjent som Kompani Linge. Han ble også tilknyttet Special Operations Executive. Andersen kom 14. oktober 1941 over fra Storbritannia til Norge. Han ble satt i land ved Bremnes. På gården Eikås i Bjoa, der Andersen fikk dekke som gårdsgutt, etablerte og drev han en hemmelig radiostasjon, med kodenavnet «Arquebus».

Stasjonen sendte meldinger til Storbritannia og var den av de illegale radiostasjonene i det okkuperte Norge som var lengst i sammenhengende drift. Stasjonen sendte sin første melding i oktober 1942 og var i drift helt fram til den tyske kapitulasjonen. I alt sendte Arquebus 168 meldinger til Storbritannia. Meldingene var viktige for både luft- og sjøoperasjoner fra Storbritannia til norskekysten. Virksomheten var av betydning også for trafikken av nordmenn til Storbritannia. Andersen organiserte flukten for mange som måtte gå i dekning. Andersen hadde også organisatoriske oppgaver knyttet til motstandsgruppene i området.

Utmerkelser
-----------

|  |  |  |  |  |  |  |  |
| --- | --- | --- | --- | --- | --- | --- | --- |
| Utmerkelser

|  |
| --- |
| Krigskorset med sverd |

|  |  |  |
| --- | --- | --- |
| St. Olavsmedaljen med ekegren | Deltagermedaljen | Haakon VIIs 70-årsmedalje |

|  |  |  |
| --- | --- | --- |
| King's Medal for Courage in the Cause of Freedom | Defence Medal | 1939–1945 Star |

 |

Andersen ble i statsråd 7. mars 1947 tildelt Krigskorset med sverd «for fremragende innsats under utførelse av militære oppdrag.» Han ble 5. august 1944 tildelt St. Olavsmedaljen med ekegren.

Andersen ble også tildelt Deltagermedaljen, Haakon VIIs 70-årsmedalje og de britiske dekorasjonene King's Medal for Courage in the Cause of Freedom, Defence Medal og 1939–1945 Star.

Ettermæle
---------

Ved Karmøy kommunes rådhus i Kopervik ble det i 1990 satt opp et minnesmerke over Andersen. Kodenavnet for radiosenderen han drev har gitt navn til Arquebus krigshistorisk museum i Førresfjorden. Museet har en egen seksjon viet til Andersens motstandsvirksomhet under andre verdenskrig.

Referanser
----------

1. 1 2   Slekt og Datas Gravminnebase, «Minneside basert på bilder og gravminnedata for Sverre K. Andersen, (28.mai 1914 - 17.mars 1986).», besøkt 10. desember 2023[Hentet fra Wikidata]
2. 1 2 3 4  «Hvem var Arquebus» Arkivert 22. mars 2009 hos Wayback Machine. Arquebus Krigshistoriske Museum.
3. ↑  «D/S Jacob Christensen», Warsailors.com.
4. ↑  Bjørn A. Rørholt og Bjarne W. Thorsen: *Usynlige soldater. Nordmenn i Secret Service forteller**, Oslo: Aschehoug, 1990, s. 471–472.*
5. 1 2 3 4 5 6  Erik Gjems-Onstad (red.): *Krigskorset og St. Olavsmedaljen med ekegren*, Oslo: Grøndahl Dreyer, 1995, s. 170.
6. 1 2  «"Arquebus" kallar London»[*død lenke*], Norsk Nettskole.
7. 1 2  Randi Nøss Emberland: «2000 kvadratmeter med krigshistorie» Arkivert 14. august 2009 hos Wayback Machine. *Karmøybladet*, 12. august 2009.
8. ↑  Arquebus Krigshistorisk Museum si samling.

Eksterne lenker
---------------

* Arquebus Krigshistoriske Museum
* Historien om agenten Sverre K.Andersen

  


|  |  |
| --- | --- |
| Oppslagsverk/autoritetsdata | Krigsseilerregisteret
 |

Portal: Andre verdenskrig